CELEX: 32007D0522
Language: el
Date: 2007-07-18 00:00:00
Title: 2007/522/ΕΚ: Απόφαση της Επιτροπής, της 18ης Ιουλίου 2007 , για την τροποποίηση της απόφασης 2006/802/ΕΚ όσον αφορά το χοιρινό κρέας που προέρχεται από χοίρους οι οποίοι εμβολιάστηκαν με ζωντανό εξασθενημένο συμβατικό εμβόλιο στη Ρουμανία [κοινοποιηθείσα υπό τον αριθμό Ε(2007) 3418]   (Κείμενο που παρουσιάζει ενδιαφέρον για τον ΕΟΧ)

25.7.2007   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 193/23
            
         
      ΑΠΌΦΑΣΗ ΤΗΣ ΕΠΙΤΡΟΠΉΣ
   
   της 18ης Ιουλίου 2007
   για την τροποποίηση της απόφασης 2006/802/ΕΚ όσον αφορά το χοιρινό κρέας που προέρχεται από χοίρους οι οποίοι εμβολιάστηκαν με ζωντανό εξασθενημένο συμβατικό εμβόλιο στη Ρουμανία
   [κοινοποιηθείσα υπό τον αριθμό Ε(2007) 3418]
   (Κείμενο που παρουσιάζει ενδιαφέρον για τον ΕΟΧ)
   (2007/522/ΕΚ)
   Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας,
   τη συνθήκη προσχώρησης της Βουλγαρίας και της Ρουμανίας,
   την πράξη προσχώρησης της Βουλγαρίας και της Ρουμανίας, και ιδίως το άρθρο 42,
   την οδηγία 2001/89/ΕΚ του Συμβουλίου, της 23ης Οκτωβρίου 2001, σχετικά με κοινοτικά μέτρα για την καταπολέμηση της κλασικής πανώλους των χοίρων (1), και ιδίως το άρθρο 19 παράγραφος 3 τρίτο εδάφιο,
   Εκτιμώντας τα ακόλουθα:
   
               (1)
            
            
               Η απόφαση 2006/802/ΕΚ της Επιτροπής, της 23ης Νοεμβρίου 2006, για την έγκριση των σχεδίων εξάλειψης της κλασικής πανώλους των χοίρων στους αγριόχοιρους και του επείγοντος εμβολιασμού των αγριόχοιρων και των χοίρων των εκμεταλλεύσεων κατά της κλασικής πανώλους των χοίρων στη Ρουμανία (2) εκδόθηκε για την καταπολέμηση της κλασικής πανώλους των χοίρων στο εν λόγω κράτος μέλος.
            
         
               (2)
            
            
               Με το άρθρο 4 της εν λόγω απόφασης εγκρίθηκε το σχέδιο το οποίο υπέβαλε η Ρουμανία στην Επιτροπή στις 27 Σεπτεμβρίου 2006 για τον επείγοντα εμβολιασμό των χοίρων των χοιροτροφικών εκμεταλλεύσεων με ζωντανό εξασθενημένο συμβατικό εμβόλιο κατά της κλασικής πανώλους των χοίρων («εγκεκριμένο σχέδιο»).
            
         
               (3)
            
            
               Το άρθρο 5 στοιχείο γ) της απόφασης 2006/802/ΕΚ ορίζει ότι η Ρουμανία εξασφαλίζει ότι το κρέας που προέρχεται από χοίρους οι οποίοι εμβολιάστηκαν με ζωντανό εξασθενημένο συμβατικό εμβόλιο σύμφωνα με το άρθρο 4 της εν λόγω απόφασης περιορίζεται για ιδιωτική εγχώρια κατανάλωση ή για άμεση διάθεση, από τον παραγωγό, μικρών ποσοτήτων στον τελικό καταναλωτή ή στην τοπική αγορά στον ίδιο δήμο και δεν αποστέλλεται στα άλλα κράτη μέλη. Το άρθρο 5 στοιχείο β) της εν λόγω απόφασης προβλέπει την ειδική επισήμανση αυτού του χοιρινού κρέατος.
            
         
               (4)
            
            
               Το εγκεκριμένο σχέδιο απαγορεύει τη μετακίνηση κατοικίδιων χοίρων από μη επαγγελματικές εκμεταλλεύσεις, καθώς και την κυκλοφορία χοιρινού κρέατος και χοιρινών προϊόντων και παραπροϊόντων προερχόμενων από τους εν λόγω χοίρους, εκτός αν πρόκειται για οικογενειακή κατανάλωση στην εκμετάλλευση καταγωγής. Κατά περίπτωση, τα ζωντανά ζώα μπορούν να διατεθούν στο εμπόριο αποκλειστικά στην τοπική αγορά.
            
         
               (5)
            
            
               Στις 3 Μαΐου 2007 η Ρουμανία υπέβαλε στην Επιτροπή τροποποίηση του εγκεκριμένου σχεδίου. Το εγκεκριμένο σχέδιο, όπως τροποποιείται, επιτρέπει, υπό ορισμένους όρους, την άμεση μετακίνηση χοίρων από μικρότερες ή μη επαγγελματικές εκμεταλλεύσεις, στις οποίες έχει γίνει ο επείγων εμβολιασμός με ζωντανό εξασθενημένο συμβατικό εμβόλιο σύμφωνα με το άρθρο 4 της απόφασης 2006/802/EK, σε σφαγείο που βρίσκεται στην ίδια κομητεία με την εκμετάλλευση καταγωγής ή, αν στην εν λόγω κομητεία δεν υπάρχει κανένα σφαγείο, σε σφαγείο που βρίσκεται σε παρακείμενη κομητεία.
            
         
               (6)
            
            
               Επιπλέον, η Ρουμανία ζήτησε προσωρινή παρέκκλιση από το άρθρο 5 στοιχείο γ) της απόφασης 2006/802/ΕΚ μέχρι τις 31 Αυγούστου 2007, για να μπορέσει να διαθέσει στο εμπόριο, σε επίπεδο κομητείας, το χοιρινό κρέας που προέρχεται από τους εν λόγω χοίρους, λαμβανομένων υπόψη των σημαντικών δυσκολιών στις οποίες προσέκρουσε η εξεύρεση ικανοποιητικής τοπικής αγοράς στο δήμο.
            
         
               (7)
            
            
               Η τροποποίηση του εγκεκριμένου σχεδίου και το αίτημα για παρέκκλιση από το άρθρο 5 στοιχείο γ) της απόφασης 2006/802/ΕΚ συνάδουν με το στόχο της εξάλειψης της κλασικής πανώλους των χοίρων στη Ρουμανία. Ωστόσο, προς το συμφέρον της υγείας των ζώων, η παρέκκλιση πρέπει να υπόκειται σε ορισμένους όρους: ειδικότερα, το εν λόγω χοιρινό κρέας πρέπει να επισημαίνεται με ειδική επισήμανση που να εγγυάται πλήρη ιχνηλασιμότητα και δεν πρέπει να αποστέλλεται στα άλλα κράτη μέλη.
            
         
               (8)
            
            
               Ως εκ τούτου, η απόφαση 2006/802/ΕΚ πρέπει να τροποποιηθεί ανάλογα.
            
         
               (9)
            
            
               Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Η απόφαση 2006/802/ΕΚ τροποποιείται ως εξής:
   
               1)
            
            
               Το άρθρο 4 αντικαθίσταται από το ακόλουθο κείμενο:
               «Άρθρο 4
               Σχέδιο επείγοντος εμβολιασμού των χοίρων των χοιροτροφικών εκμεταλλεύσεων κατά της κλασικής πανώλους των χοίρων με ζωντανό εξασθενημένο συμβατικό εμβόλιο
               Το σχέδιο που υποβλήθηκε από τη Ρουμανία στην Επιτροπή στις 27 Σεπτεμβρίου 2006, όπως τροποποιήθηκε με την τροποποίηση που υποβλήθηκε στην Επιτροπή στις 3 Μαΐου 2007, για τον επείγοντα εμβολιασμό των χοίρων των χοιροτροφικών εκμεταλλεύσεων με ζωντανό εξασθενημένο συμβατικό εμβόλιο κατά της κλασικής πανώλους των χοίρων, στην περιοχή που καθορίζεται στο σημείο 4 του παραρτήματος, εγκρίνεται.».
            
         
               2)
            
            
               Προστίθεται το ακόλουθο άρθρο 5α:
               «Άρθρο 5α
               Παρέκκλιση από τον όρο που καθορίζεται στο άρθρο 5 στοιχείο γ)
               1.   Κατά παρέκκλιση από το άρθρο 5 στοιχείο γ), η Ρουμανία μπορεί να επιτρέψει την εμπορία χοιρινού κρέατος, που λαμβάνεται από χοίρους που είναι εμβολιασμένοι σύμφωνα με το άρθρο 4, στην τοπική αγορά της ίδιας κομητείας με την εκμετάλλευση καταγωγής των εν λόγω χοίρων, υπό τον όρο ότι το κρέας αυτό:
               
                           α)
                        
                        
                           έχει καταχωριστεί στο σφαγείο σύμφωνα με τις οδηγίες της αρμόδιας αρχής·
                        
                     
                           β)
                        
                        
                           έχει φυλαχθεί και αποθηκευτεί χωριστά από το χοιρινό κρέας που δεν αναφέρεται στο παρόν άρθρο·
                        
                     
                           γ)
                        
                        
                           επισημαίνεται με ειδική υγειονομική ή αναγνωριστική επισήμανση η οποία:
                           
                                       i)
                                    
                                    
                                       είναι διαφορετική από τις επισημάνσεις που αναφέρονται στο άρθρο 5 στοιχείο β)·
                                    
                                 
                                       ii)
                                    
                                    
                                       δεν επιτρέπει σύγχυση με την κοινοτική σφραγίδα που αναφέρεται στο άρθρο 4 της απόφασης 2006/779/ΕΚ·
                                    
                                 
                     
                           δ)
                        
                        
                           μπορεί να αποσταλεί μόνο σε εγκαταστάσεις που βρίσκονται στην ίδια κομητεία με την εκμετάλλευση καταγωγής των χοίρων·
                        
                     
                           ε)
                        
                        
                           συνοδεύεται από πιστοποιητικό που εκδίδεται από επίσημο κτηνίατρο και το οποίο διευκρινίζει την καταγωγή, τα στοιχεία αναγνώρισης και τον προορισμό του χοιρινού κρέατος.
                        
                     2.   Το χοιρινό κρέας που αναφέρεται στην παράγραφο 1 δεν αποστέλλεται στα άλλα κράτη μέλη.».
            
         Άρθρο 2
   Η Ρουμανία λαμβάνει και δημοσιεύει τα αναγκαία μέτρα για να συμμορφωθεί με την παρούσα απόφαση. Ενημερώνει αμέσως την Επιτροπή σχετικά.
   Άρθρο 3
   Το άρθρο 1 παράγραφος 2 εφαρμόζεται έως τις 31 Αυγούστου 2007.
   Άρθρο 4
   Η παρούσα απόφαση απευθύνεται στα κράτη μέλη.
   
      Βρυξέλλες, 18 Ιουλίου 2007.
      
         
            Για την Επιτροπή
         
         Μάρκος ΚΥΠΡΙΑΝΟΫ
         
         
            Μέλος της Επιτροπής
         
      
   
   
      (1)  ΕΕ L 316 της 1.12.2001, σ. 5. Οδηγία όπως τροποποιήθηκε τελευταία με την οδηγία 2006/104/ΕΚ (ΕΕ L 363 της 20.12.2006, σ. 352).
   
      (2)  ΕΕ L 329 της 25.11.2006, σ. 34.